KOMMISSIONENS BESLUTNING af 7. februar 1996 om supplerende finansiel støtte fra Det Forenede Kongerige til kulindustrien i regnskabsåret 1995/96 (Kun den engelske udgave er autentisk) (96/274/EKSF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab,

under henvisning til Kommissionens beslutning nr. 3632/93/EKSF af 28. december 1993 om fællesskabsordningen for statsstøtte til kulindustrien (1),

under henvisning til beslutning 94/995/EKSF af 3. november 1994 om finansielle foranstaltninger truffet af Det Forenede Kongerige til fordel for stenkulindustrien i regnskabsårene 1994/95 og 1995/96 (2), og

ud fra følgende betragtninger:

I

Ved skrivelse af 7. november 1995 gav Det Forenede Kongerige i henhold til artikel 9, stk. 1, i beslutning nr. 3632/93/EKSF Kommissionen meddelelse om en yderligere finansiel støtte, som det har til hensigt at yde stenkulindustrien i regnskabsåret 1995/96 ud over den støtte, der er godkendt ved beslutning 94/995/EKSF, samt om en teknisk ændring med hensyn til allokeringen af en af de støtteforanstaltninger, der er godkendt ved sidstnævnte beslutning.

De foranstaltninger, Det Forenede Kongerige agter at træffe til fordel for kulindustrien, falder ind under artikel 1, stk. 1, i beslutning nr. 3632/93/EKSF. Kommissionen skal derfor i henhold til beslutningens artikel 9, stk. 4, træffe afgørelse om, hvorvidt disse foranstaltninger er i overensstemmelse med beslutningens mål og kriterier og forenelige med det fælles marked.

II

Ved beslutning 94/995/EKSF gav Kommissionen under anvendelse af de kriterier, der er fastsat i beslutning nr. 3632/93/EKSF, Det Forenede Kongerige tilladelse til at yde forskellige former for støtte for regnskabsåret 1995/96, herunder:

- en støtte på maksimalt 130 mio. £ til Coal Authority, som er et offentligt organ, til dækning af ansvar for miljømæssig og materiel skade forårsaget af kuludvindingsvirksomhed før privatiseringen af British Coal Corporation

- en støtte på maksimalt 30 mio. £ for regnskabsåret 1995/96 til dækning af erstatninger til arbejdere og tidligere arbejdere i British Coal Corporation for arbejdsulykker og helbredsskader, som de pådrog sig under deres ansættelse i British Coal Corporation i perioden mellem 1947 og privatiseringsdatoen

- en støtte på maksimalt 1 mio. £ for regnskabsåret 1995/96 til dækning af forpligtelser til levering af brændsel i form af kul eller røgfrit brændsel eller i visse tilfælde et tilsvarende kontant beløb til arbejdere i British Coal Corporation, som er gået på pension eller er blevet afskediget som led i strukturomlægningen, rationaliseringen og moderniseringen af kulindustrien i Det Forenede Kongerige, samt til disses pårørende for den periode i deres ansættelse i British Coal Corporation, som lå mellem den 31. marts 1990 og privatiseringsdatoen.

III

Ifølge meddelelsen af 7. november 1995 var en del af den støtte, som i henhold til beslutning 94/995/EKSF kunne udbetales i 1994/95, blevet overført til 1995/96; denne overførsel kræver ingen yderligere tilladelse.

I meddelelsen oplystes det ligeledes, at der for to ud af de tre ovennævnte foranstaltningers vedkommende var planlagt yderligere støtte i regnskabsåret 1995/96 ud over den, der var godkendt ved beslutning 94/995/EKSF, og at det af administrative hensyn var nødvendigt at reallokere en af de andre støtteforanstaltninger. Kommissionen skal derfor træffe afgørelse om disse tre ændringer.

Den supplerende støtte for regnskabsåret 1995/96 består dels i yderligere 16 mio. £ ud over de 30 mio. £, der allerede er godkendt ved beslutning 94/995/EKSF, til dækning af erstatninger til tidligere arbejdere i British Coal Corporation for arbejdsulykker og helbredsskader, hvoraf 14 mio. £ skal tildeles British Coal Corporation og de resterende 2 mio. £ skal gå direkte til ansatte i de private virksomheder som følge af erstatningskrav fra tidsrummet før privatiseringen, dels yderligere 95 mio. £ ud over den 1 mio. £, der allerede er godkendt ved beslutning 94/995/EKSF, til levering af brændsel i form af kul eller røgfrit brændsel eller i visse tilfælde et kontant beløb til arbejdere i British Coal Corporation, som er gået på pension eller er blevet afskediget som følge af den britiske kulindustris modernisering, rationalisering og omstrukturering, samt til disses pårørende, for den periode i deres ansættelse i British Coal Corporation, der lå før den 31. marts 1990.

Den tekniske ændring med hensyn til allokeringen for regnskabsåret 1995/96 vedrører støtten til dækning af miljøskader, hvis samlede beløb begrænses til maksimalt 110 mio. £, men som ikke længere udbetales i sin helhed til Coal Authority. I stedet modtager Coal Authority kun de 57 mio. £ og British Coal Corporation de resterende 53 mio. £.

IV

Den supplerende støtte på maksimalt 16 mio. £ til dækning af erstatninger til tidligere arbejdere i British Coal Corporation ud over de 30 mio. £, der allerede er godkendt ved beslutning 94/995/EKSF, er beregnet til at dække erstatninger for arbejdsulykker og helbredsskader, de pågældende pådrog sig under deres ansættelse i British Coal Corporation før privatiseringen. De virksomheder, der har afløst British Coal Corporation, har påtaget sig alle forpligtelser i forbindelse med arbejdsulykker og helbredsskader, som deres arbejdere har pådraget sig efter privatiseringen.

Det Forenede Kongerige har til hensigt at udbetale en støtte på maksimalt 46 mio. £ for regnskabsåret 1995/96 i stedet for de 30 mio. £, der oprindelig blev godkendt ved beslutning 94/995/EKSF, som erstatning til tidligere arbejdere i British Coal Corporation for arbejdsulykker og helbredsskader, som de pådrog sig mellem 1947 og privatiseringen af British Coal Corporation. Forøgelsen med 16 mio. £ i forhold til det godkendte beløb hænger dels sammen med, at de gennemsnitlige erstatningsomkostninger er betragteligt højere end dem, det oprindelige overslag var baseret på - hvilket hovedsagelig skyldes uforudsete erstatningskrav som følge af medtagelsen af krav og forsikringsbeløb, som tidligere var holdt uden for - dels med at administrationsomkostningerne i forbindelse med erstatningssagerne er blevet medregnet, hvilket ikke oprindeligt var forudset.

Denne supplerende støtte skal derfor dække de faktiske omkostninger, der skyldes kulindustriens modernisering, rationalisering og omstrukturering, og som ikke er knyttet til den løbende produktion (gamle forpligtelser). I henhold til artikel 5 i beslutning nr. 3632/93/EKSF kan denne støtte, der udtrykkeligt er nævnt i bilaget til beslutningen, nemlig resterende forpligtelser i forbindelse med tidligere minearbejderes sygesikringsordning, betragtes som værende forenelig med det fælles marked i og med, at det udbetalte beløb ikke overstiger omkostningerne.

V

I beslutning 94/995/EKSF var det udtrykkeligt fastsat, at støtten til dækning af erstatningsforpligtelser i forbindelse med miljøskader, forårsaget af produktionsaktiviteter under jorden før privatiseringen af British Coal Corporation, ville blive ydet til Coal Authority. Efter privatiseringen var det meningen, at Coal Authority skulle påtage sig alle British Coal Corporation's relevante forpligtelser. I praksis er disse funktioner af tekniske og effektivitetsmæssige årsager dog blevet overført langsommere fra British Coal Corporation til Coal Authority end oprindelig forudset. Følgelig vil visse af funktionerne i regnskabsåret 1995/96 fortsat blive varetaget af de tilbageværende afdelinger af British Coal Corporation. Selv om der er tale om samme støtte, er beløbet blevet opdelt mellem Coal Authority og de resterende afdelinger af British Coal Corporation. I meddelelsen fra den britiske regering oplyses det, at den støtte, der ydes til British Coal Corporation, udelukkende vil blive anvendt til de specificerede formål. Denne enkle tekniske ændring til artikel 2 i beslutning 94/995/EKSF påvirker ikke denne foranstaltnings forenelighed med målene og kriterierne i beslutning nr. 3632/93/EKSF.

VI

Ved Kommissionens beslutning 90/634/EKSF (3) godkendtes en samlet støtte på 2 000 mio. £ til British Coal Corporation med henblik på oprettelse af en reserve til dækning af forpligtelser til levering af kul eller røgfrit brændsel eller i visse tilfælde en naturalydelse til minearbejdere, som er gået på pension, tidligere minearbejdere eller disses pårørende i forbindelse med produktionsaktiviteter før 1990/91. I marts 1995 blev forpligtelserne over for de tidligere ansatte i British Coal og disses pårørende, overført fra British Coal Corporation til den britiske stat; den tilsvarende reserve i British Coal's regnskaber blev annulleret, og tilladelsen til at yde en støtte på 2 000 mio. £ som fastsat i beslutning 90/634/EKSF bortfaldt. Det er derfor nødvendigt på ny at tillade de udgifter, der forventes at påløbe denne konto i 1995/96; disse beløber sig til 95 mio. £ og skal lægges oven i det beløb på maksimalt 1 mio. £, der er godkendt som støtte til kulindustrien i henhold til artikel 2 i beslutning 94/995/EKSF med henblik på levering af brændsel til tidligere arbejdere i British Coal Corporation og disses pårørende for den periode i deres ansættelse i British Coal Corporation, som lå mellem den 31. marts 1990 og privatiseringsdatoen.

VII

På baggrund af ovenstående redegørelse og oplysningerne fra Det Forenede Kongerige opfylder de i denne beslutning omhandlede støtteforanstaltninger kravene i artikel 5 i beslutning nr. 3632/93/EKSF, eftersom formålet er at dække omkostninger i forbindelse med kulindustriens modernisering, rationalisering og omstrukturering, som ikke er knyttet til den løbende produktion (gamle forpligtelser). Disse foranstaltninger er derfor forenelige med det fælles marked -

VEDTAGET FØLGENDE BESLUTNING:

Artikel 1

Det tillades Det Forenede Kongerige for regnskabsåret 1995/96 at yde British Coal Corporation en supplerende støtte på maksimalt 14 mio. £ ud over den støtte, der er godkendt ved beslutning 94/995/EKSF, til dækning af erstatninger til tidligere arbejdere for arbejdsulykker og helbredsskader, samt at yde en supplerende støtte på maksimalt 2 mio. £ til dækning af lignende erstatninger for regnskabsåret 1995/96 direkte til tidligere minearbejdere, som er blevet overflyttet til de private virksomheder, i forbindelse med erstatningskrav fra tidsrummet før privatiseringen.

Artikel 2

Det tillades Det Forenede Kongerige for regnskabsåret 1995/96 at yde British Coal Corporation en støtte på maksimalt 53 mio. £ ud af det samlede støttebeløb, der er godkendt ved beslutning 94/995/EKSF, med henblik på dækning af miljøskader.

Artikel 3

Det tillades Det Forenede Kongerige at yde en støtte for regnskabsåret 1995/96 på maksimalt 95 mio. £ til dækning af forpligtelser til levering af brændsel i form af kul eller røgfrit brændsel eller i visse tilfælde et tilsvarende kontant beløb til arbejdere i British Coal Corporation, som er gået på pension eller er blevet afskediget som led i strukturomlægningen, rationaliseringen og moderniseringen af kulindustrien i Det Forenede Kongerige, samt til disses pårørende for den periode i deres ansættelse i British Coal Corporation, der lå før den 31. marts 1990.

Artikel 4

Det Forenede Kongerige giver Kommissionen meddelelse om de reelt udbetalte støttebeløb for hver af de støttetyper, der er omfattet af denne beslutning.

Artikel 5

Denne beslutning er rettet til Det Forenede Kongerige.

Udfærdiget i Bruxelles, den 7. februar 1996.

På Kommissionens vegne

Christos PAPOUTSIS

Medlem af Kommissionen

(1) EFT nr. L 329 af 30. 12. 1993, s. 12.

(2) EFT nr. L 379 af 31. 12. 1994, s. 6.

(3) EFT nr. L 346 af 11. 12. 1990, s. 22.